Source: http://www.jurnaldedambovita.ro/jdb_articol--targovistea-investeste-intr-o-super-echipa-de-volei,52643.html
Timestamp: 2020-08-12 17:31:40+00:00

Document:
Târgoviştea investeşte într-o super echipă de volei :: Jurnal de Dambovita
În Cetate se ridică un nou sport rege
Târgoviştea investeşte într-o super echipă de volei
❚ Într-un moment în care echipele de fotbal şi de baschet ale urbei traversează o perioadă întunecată, voleiul vine ca o alternativă la marea performanţă, iar ambiţiile sunt cu adevărat uriaşe ❚ CSM Târgovişte anunţă în ultima perioadă transferuri interesante, precum Maria Yordanova (Bulgaria), Dominika Sobolska (Belgia), Heidy Casanova (Cuba) sau Iryna Trushkina (Ucraina), păstrând în acelaşi timp jucătoarele importante ❚ Creaţia city managerului Gabriel Boriga, echipa de volei este şi marele său pariu pentru noul sezon, câştigarea în premieră a titlului naţional. CSM Târgovişte îşi doreşte mai mult ca niciodată să devină campioana României, după care va forţa prezenţa în Euroligă
Voleiul tinde să devină sportul rege la Târgovişte, într-un moment în care echipele de fotbal şi de baschet ale urbei traversează o perioadă întunecată. Prima are bagajele pregătite după un sejur cu peripeţii la Liga 1, iar cealaltă priveşte cu groază către uşa viitorului, care s-ar putea închide pentru totdeauna. Voleiul vine ca o alternativă la marea performanţă, iar ambiţiile sunt cu adevărat uriaşe. CSM Târgovişte anunţă în ultima perioadă transferuri interesante, precum Maria Yordanova (Bulgaria), Dominika Sobolska (Belgia), Heidy Casanova (Cuba) sau Iryna Trushkina (Ucraina), păstrând în acelaşi timp jucătoarele importante.
Marele pariu al city managerului Boriga!
Creaţia city managerului Gabriel Boriga, echipa de volei este şi marele său pariu pentru noul sezon, câştigarea în premieră a titlului naţional. CSM Târgovişte îşi doreşte mai mult ca niciodată să devină campioana României, după care va forţa prezenţa în Euroligă. Este visul cel mare al lui Gabi Boriga în plan sportiv, ca Târgoviştea să atingă Liga Campionilor cu două echipe în istoria urbei, după ce în sezonul 2012- 2013 a ajuns acolo cea de baschet. Ca primar al Cetăţii vreme de 6 ani (2008-2014), Boriga a stat în spatele performanţelor sportive de la CSM Târgovişte, club care a eşuat pe alte planuri, sub managementul lui Ciprian Iugulescu. Fără susţinerea lui Boriga, „Iugu” a plecat pe uşa din dos de la Clubul Sportiv Municipal, lăsând în urmă multe probleme şi scandaluri. A sărit din mers în barca Chindiei, însă şi aceasta a luat apă cu el director sportiv.
Voleiul poate deveni mândria oraşului!
Începând cu noul sezon, echipa de volei va fi noua regină a sportului târgoviştean. Se fac eforturi importante pentru a finisa o formaţie galactică, stelară, care să domine voleiul românesc mulţi ani de acum înainte. Dezamăgiţi de regresul Chindiei, dar şi de situaţia chinuitoare de la baschet, târgoviştenii vor avea alternativa unei echipe de top la volei, altă creaţie sportivă cu aspiraţii înalte girată de Gabi Boriga şi condusă de un fin de încredere, Cristian Savu, preşedintele CSM Târgovişte. Voleiul poate deveni mândria oraşului.

References: CSM 
 CSM 
 CSM 
 CSM 
 CSM 
 CSM